ธอส.ประเดิมออมก่อนกู้บ้าน
คลังหนุน ธอส. ส่งเสริมคนออมก่อนกู้ซื้อบ้าน เล็งจีบประกันสังคมขอเงินหมื่นล้าน ทำโครงการนำร่อง
11 ส.ค. 2559

คลังหนุน ธอส. ส่งเสริมคนออมก่อนกู้ซื้อบ้าน เล็งจีบประกันสังคมขอเงินหมื่นล้าน ทำโครงการนำร่อง
นายฉัตรชัย ศิริไล กรรมการผู้จัดการ ธนาคารอาคารสงเคราะห์ เปิดเผยภายหลังการสัมมนาเรื่องระบบการออมเพื่อที่อยู่อาศัยของเยอรมนี : แนวทางการส่งเสริมการมีที่อยู่อาศัยเป็นของตนเองในประเทศไทย จัดร่วมกับ สมาคมสถาบันการออมเพื่อสินเชื่อที่อยู่อาศัยแห่งประเทศเยอรมนี (The German Association of Private Bausparkassen) หรือเบาสปากัสเซ่น ว่า ธอส.จะนำหลักการออมเพื่อซื้อที่อยู่อาศัยมาประยุกต์กับเรื่องโรงเรียนการออมของ ธอส. ที่มีกลุ่มเป้าหมายมุ่งไปที่นักเรียน นักศึกษาที่จบใหม่ และผู้ที่เริ่มมีงานทำ เพื่อให้เริ่มเข้าสู่ระบบการออมอย่างสม่ำเสมอก่อนเป็นเวลา 5 ปี หลังจากนั้นธนาคารหรืออาจจะเป็นหน่วยงานอื่นที่สนใจ จะใส่เงินประเดิมเพื่อปล่อยกู้ให้ในอัตราดอกเบี้ยผ่อนปรน
ทั้งนี้ ธอส.เตรียมที่จะเจรจากับสำนักงานประกันสังคม เพื่อนำเงินจากกองทุนประกันสังคมรวมกับ ธอส. วงเงินรวมประมาณ 1 หมื่นล้านบาท มาทดลองนำร่องกับสินเชื่อเพื่อซื้อบ้าน เน้นนำร่องในกลุ่มนักศึกษาจบใหม่ที่มีงานทำและต้องการมีบ้าน เพื่อคัดเลือกผู้เข้าร่วมโครงการ จากนั้น ธอส.จะเป็นผู้พิจารณาคุณสมบัติสมาชิก โดยต้องเป็นบุคคลที่มีอาชีพ มีรายได้ใกล้เคียงกัน เพื่อทำการสะสมเงินเข้าในกลุ่มประมาณ 8,000-1 หมื่นบาท/เดือน หากใครสะสมเงินเข้ากลุ่มจำนวนมาก ก็จะมีสิทธิได้กู้เงินก่อน คิดอัตราดอกเบี้ยผ่อนปรน 1-2%
อย่างไรก็ดี ในส่วนของเงินประเดิมปล่อยกู้ หากต้องการให้เกิดความรวดเร็ว ธนาคารสามารถตั้งวงเงินปล่อยกู้ได้ราว 5,000 ล้านบาท และสามารถขอเงินสมทบจากหน่วยงานอื่นที่สนใจได้เช่นกัน
“โมเดลที่คิดไว้คืออาจให้เด็กที่จบการศึกษาใหม่ๆ และตั้งเป้าว่าต้องการที่จะมีบ้านใน 5 ปี ได้เริ่มออมเงินทุกเดือน เช่น เดือนละ 5,000 บาท เป็นเวลา 5 ปี ซึ่งจะได้เงิน 3 แสนบาท เมื่อบวกเงินดาวน์อีก 1 แสนบาท เท่ากับเด็กคนนี้จะมีทุนในการซื้อบ้าน 4 แสนบาท สมมติว่าบ้านราคา 1 ล้านบาท แบงก์จะปล่อยกู้ให้ 6 แสนในอัตราดอกเบี้ยผ่อนปรน เมื่อเอามาหักกับดอกเบี้ยฝากที่ได้มาก่อนหน้านี้ จะทำให้ดอกเบี้ยในช่วงปีแรกถูกมากๆ “ นายฉัตรชัย กล่าว
นายวิสุทธิ์ ศรีสุพรรณ รมช.คลัง กล่าวว่า ขณะนี้รัฐบาลกำลังดำเนินนโยบายบ้านประชารัฐผ่าน ธอส.และธนาคารออมสิน จึงต้องการส่งเสริมให้ประชาชนสะสมเงินออมก่อนการซื้อบ้าน โดยยอมรับว่าแนวคิดของเบาสปากัสเซ่น ส่งเสริมให้สมาชิกได้สะสมเงินออมก้อนหนึ่ง จากนั้นจึงจะสามารถกู้เงินจากสถาบันการเงิน รวมถึงเงินจากการสะสมของสมาชิกในกลุ่ม เป็นโครงการที่ประสบความสำเร็จมากในเยอรมนี จนมีสัดส่วนในสินเชื่อที่อยู่อาศัยในเยอรมนีสูงถึง 20% และยังขยายไปยังกลุ่มประเทศอื่นทั่วโลก โดยเฉพาะในยุโรปและจีน
“กระทรวงการคลังเห็นว่าควรนำมาปรับใช้กับนโยบายบ้านประชารัฐของไทย เพื่อส่งเสริมให้ประชาชนออมเงินก่อนกู้ซื้อบ้าน” นายวิสุทธิ์ กล่าว